Rozhodnutie Komisie
zo 16. januára 2001
ktorým sa mení a dopĺňa rozhodnutie 2000/532/ES týkajúce sa zoznamu odpadov
(oznámené pod číslom dokumentu C (2001) 108)
(Text s významom pre EHP)
(2001/118/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 75/442/EHS z 15. júla 1975 o odpadoch [1], naposledy zmenenú a doplnenú rozhodnutím Komisie 96/350/ES [2], najmä na článok 1 písm. a),
so zreteľom na smernicu Rady 91/689/EHS z 12. decembra 1991 o nebezpečných odpadoch [3], zmenenú a doplnenú smernicou 94/31/ES [4], a najmä druhú zarážku jej článku 1 ods. 4,
keďže:
(1) rozhodnutie Komisie 2000/532/ES z 3. mája 2000 nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch [5] by sa malo zmeniť v zmysle oznámenia členských štátov podľa druhej odrážky článku 1 ods. 4 smernice 91/689/EHS,
(2) opatrenia stanovené týmto rozhodnutím sú v súlade so stanoviskom výboru vytvoreného podľa článku 18 smernice 75/442/EHS,
PRIJALA TOTO ROZHODNUTIE:
Článok 1
Rozhodnutie 2000/532/EC sa mení a dopĺňa takto:
1. Článok 2 sa nahradzuje týmto znením:
"Článok 2
Ako nebezpečné sa klasifikujú odpady, ktoré majú jednu alebo viac vlastností uvedených v prílohe III k smernici 91/689/EHS, a pokiaľ ide o H3 až H8, H10 [6] a H11 uvedenej prílohy, jednu alebo viac týchto vlastností:
- bod vzplanutia ≤ 55 °C,
- jednu alebo viac látok klasifikovaných [7] ako veľmi toxické v celkovej koncentrácii ≥ 0,1 %,
- jednu alebo viac látok klasifikovaných ako toxické v celkovej koncentrácii ≥ 3 %,
- jednu alebo viac látok zaradených ako škodlivé v celkovej koncentrácii ≥ 25 %,
- jednu alebo viac korozívnych látok zaradených ako R35 v celkovej koncentrácii ≥ 1 %,
- jednu alebo viac korozívnych látok zaradených ako R34 v celkovej koncentrácii ≥ 5 %,
- jednu alebo viac dráždivých látok zaradených ako R41 v celkovej koncentrácii ≥ 10 %,
- jednu alebo viac dráždivých látok klasifikovaných ako R36, R37, R 38 v koncentrácii ≥ 20 %,
- jednu látku známu ako karcinogén kategórie 1 alebo 2 v celkovej koncentrácii ≥ 0,1 %,
- jednu látku známu ako karcinogén kategórie 3 v celkovej koncentrácii ≥ 1 %,
- jednu látku toxickú pre reprodukciu kategórie 1 alebo 2, klasifikovanú ako R60, R61 v celkovej koncentrácii ≥ 0,5 %,
- jednu látku toxickú pre reprodukciu kategórie 3, klasifikovanú ako R62, R63 v celkovej koncentrácii ≥ 5 %,
- jednu mutagénnu látku kategórie 1 alebo 2, klasifikovanú ako R46 v celkovej koncentrácii ≥ 0,1 %,
- jednu mutagénnu látku kategórie 3, klasifikovanú ako R40 v celkovej koncentrácii ≥ 1 %."
2. Príloha sa nahradzuje textom v prílohe k tomuto rozhodnutiu.
Článok 2
Toto rozhodnutie nadobúda účinnosť od 1. januára 2002.
Článok 3
Toto rozhodnutie je adresované členským štátom.
V Bruseli 16. januára 2001